กรมการแพทย์ พัฒนาระบบเครือข่ายการบริการผู้ป่วยสูงอายุระยะสุดท้ายในทุกระดับบริการแบบไร้รอยต่อ
สถาบันเวชศาสตร์สมเด็จพระสังฆราชญาณสังวรเพื่อผู้สูงอายุ กรมการแพทย์ พัฒนาระบบเครือข่ายการบริการผู้ป่วยสูงอายุระยะสุดท้ายในทุกระดับบริการแบบไร้รอยต่อ         นพ.สกานต์ บุนนาค ผู้อำนวยการสถาบันเวชศาสตร์สมเด็จพระสังฆราชญาณสังวรเพื่อผู้สูงอายุ   กรมการแพทย์   กล่าวว่า จากข้อมูลการศึกษารูปแบบการดูแลรักษาผู้ป่วยสูงอายุระยะสุดท้ายในประเทศไทยของสถาบันเวชศาสตร์สมเด็จพระสังฆราชญาณสังวรเพื่อผู้สูงอายุ ปี 2558 พบว่าผู้ป่วยสูงอายุระยะสุดท้ายส่วนใหญ่ต้องการกลับไปเสียชีวิตที่บ้าน โดยเมื่อผู้สูงอายุป่วยเรื้อรังและได้รับการดูแลระยะยาว ต่อมาจะเข้าสู่การดูแลระยะสุดท้ายของชีวิต ซึ่งเป็นการดูแลลดอาการเจ็บปวดหรืออาการอื่นๆ โดยมุ่งเน้นการให้ความสุขสบายและเปิดโอกาสให้มีเวลาอยู่กับครอบครัว เพื่อช่วยให้ผู้ป่วยจากไปอย่างสงบในวาระสุดท้ายของชีวิต เพราะผู้สูงอายุระยะสุดท้ายหวังความสงบ บรรเทาทุกข์ ด้วยการได้ใกล้ชิดธรรมในศาสนาที่ตนเองนับถือ และต้องการความรัก ความอบอุ่น และกำลังใจจากคนใกล้ชิด ดังนั้นผู้ที่จะให้การช่วยเหลือผู้สูงอายุระยะสุดท้าย ต้องทำความเข้าใจในเรื่องเหล่านี้  ทางสถาบันเวชศาสตร์ฯ จึงเห็นถึงความสำคัญในการพัฒนาระบบเครือข่ายการบริการผู้ป่วยสูงอายุระยะสุดท้ายปฐมภูมิ ทุติยภูมิ และตติยภูมิ ไร้รอยต่อ เพื่อช่วยให้ผู้ป่วยสามารถเข้าถึงบริการในทุกระดับของสถานบริการ ซึ่งเป็นระบบการดูแลที่บูรณาการระหว่างโรงพยาบาลเฉพาะทาง โรงพยาบาลศูนย์ โรงพยาบาลทั่วไป โรงพยาบาลชุมชน และโรงพยาบาลส่งเสริมสุขภาพตำบล ทำให้กระบวนการติดตามดูแลผู้ป่วยเป็นไปอย่างต่อเนื่อง ผู้ป่วยระยะสุดท้ายจะได้รับการดูแลทุกขั้นตอนจนกระทั่งในชุมชนและที่บ้าน นอกจากบริการของสถานพยาบาลที่ไร้รอยต่อแล้วยังบูรณาการกับหน่วยงานที่เกี่ยวข้องในท้องถิ่น ช่วยกันดูแลด้านสิ่งแวดล้อม เพื่อคุณภาพชีวิตที่ดีของผู้ป่วยและจากไปอย่างสมศักดิ์ศรี  ดังนั้นเพื่อพัฒนาในส่วนนี้จึงได้จัดประชุมเพื่อพัฒนาองค์ความรู้การบริการผู้ป่วยสูงอายุระยะสุดท้าย ให้แก่บุคลากรสหสาขาวิชาชีพในโรงพยาบาลศูนย์ โรงพยาบาลทั่วไป โรงพยาบาลชุมชน ให้มีความพร้อมในการดูแลผู้ป่วยสูงอายุระยะสุดท้าย  รวมถึงยังเป็นการพัฒนาให้โรงพยาบาลที่เข้าร่วมได้เป็นต้นแบบ เป็นพี่เลี้ยงให้โรงพยาบาลที่สนใจด้านการบริการผู้ป่วยสูงอายุระยะสุดท้ายในแต่ละเขตสุขภาพของกระทรวงสาธารณสุข  โดยถอดบทเรียนพัฒนาระบบเครือข่ายการบริการผู้ป่วยสูงอายุระยะสุดท้ายไร้รอยต่อ ในพื้นที่ดำเนินการ จัดทำเป็นคู่มือการดูแลผู้ป่วยสูงอายุระยะสุดท้ายด้วย